stanford-oval/wikipedia huggingface dataset:
רוטרי
חברות במועדון

על פי חוקתם, מגדירים עצמם המועדונים (ה"צ׳ארטרים"), מועדונים אל-מפלגתיים.
ניתן להצטרף למועדון לאחר קבלת הזמנה מחבר מועדון פעיל. מטרת המועדונים היא לשרת את הקהילה המקומית ואף את כלל העולם באמצעות השתתפות בפרויקטים מקומיים וכלל עולמיים.
חברות של כבוד ניתנת על ידי המועדון לאנשים שתרמו לחברה, בהתאם לאידיאלים של המועדון. חברות זו ניתנת במקרים יוצאי דופן, וחברים של כבוד פטורים מתשלום דמי חבר, אולם אינם רשאים להצביע בארגון ולשאת משרה בו. חברות של כבוד היא מוגבלת בזמן, ונמשכת לרוב שנה אחת אולם ניתן להאריכה או לקצרה.
ארגון הרוטרי תומך במספר ארגוני משנה בהם:
הרוטרקט – ארגון בו חברים אנשים צעירים בני גילאים 18–30. בארגונים אלה חברים כ־185,000 חברים ב־8,000 מועדונים על פני 155 מדינות.
הרוטרי אינטראקט – בארגון זה חברים בני גילאי 14–18. בארגון זה חברים כ־239,000 חברים ב־10,400 מועדונים על פני 108 מדינות.
ה־Rotary Community Corps או RCC בו חברים כ־103,000 חברים שאינם חברי רוטרי, על פני 4,400 מועדונים ב־68 מדינות.
חברות במועדון > חברות נשים במועדון

עם הקמת המועדון לא הורשו נשים להשתתף בו. נשות הרוטריונים, בהם אשתו של פול האריס עצמו, היו חברות במועדון נלווה שנקרא האופן הפנימי. נשות הרוטריונים הורשו להשתתף בפעילויות של המועדון עצמו, ואשתו של האריס אף נשאה נאומים בפגישות של המועדונים.
ביקורת על מדיניות המועדון שלא לקבל נשים החלה לעלות בשנות ה־70 של המאה ה-20. בשנת 1976 הרשה מועדון הרוטרי בדוארט שבקליפורניה לנשים להצטרף אליו. התנועה העולמית הורתה למועדון לבטל את חברות הנשים, ומשהמועדון סירב, בוטל הצ'ארטר שלו בשנת 1978. המועדון הגיש תביעה נגד התנועה בבית משפט בקליפורניה בהתאם לחוקי שוויון הזכויות של המדינה האוסרים על אפליה מגדרית. בית המשפט הורה לקבל נשים למועדון, ומועדון הרוטרי ערער לבית המשפט העליון של ארצות הברית, אולם לבסוף, בשנת 1986 הסכים הארגון לקבל נשים לשורותיו. בהחלטה מאוחרת יותר, מה־4 במאי 1987, דחה בית המשפט העליון של ארצות הברית את הערעור פה אחד.
הפילוסופיה שבבסיס פעילות המועדון

המטרות הרשמיות של המועדון הם לעודד ולטפח אידיאלים של שירות הקהילה על בסיס יזמות עסקית בכלל, וכן בפרט לטפח ולעודד:
היכרות כבסיס לשירות הקהילה
סטנדרטים אתיים גבוהים בפעילות העסקית והמקצועית תוך הכרה בחשיבות כל המקצועות לחברה, ובכבודו של כל עוסק ועוסק כאדם שיכול לתרום לחברה.
אידיאל שירות הקהילה בכל פעילותו של חבר המועדון – בין אישית, בין עסקית ובין קהילתית.
קידום של הבנה בינלאומית, רצון טוב ושלום תוך פעילות עסקית ומקצועית.
אובייקטים אלה נבדקים באמצעות "מבחן ארבע הדרכים הרוטריוני" (באנגלית: "Rotarian Four-Way test") באמצעותו ניתן לבדוק האם פעילות מסוימת תואמת את רוח הרוטרי. מבחן זה פותח על ידי חבר המועדון והיזם הרברט טיילור בתקופת השפל הכלכלי הגדול ואומץ רשמית על ידי המועדון בשנת 1942. בכל פעילות יש לשאול את השאלות הבאות:
האם היא האמת?
האם היא צודקת לכל הנועדים בדבר?
האם הפעילות תקדם רצון טוב וחברות הדדית?
האם הפעילות תהיה לתועלתם של כל הנוגעים בדבר?
תוכניות הרוטרי > פוליו פלוס

אחת הפעילויות הידועות ביותר של הארגון היא פרויקט פוליו פלוס (באנגלית: PolioPlus) הבינלאומי – פרויקט לחיסול מחלת שיתוק הילדים. פרויקט זה החל בשנת 1985 במסגרתו נאספו למעלה מ־600 מיליון דולרים ועשרות אלפי שעות תרומה לקהילה למלחמה בשיתוק הילדים. התרומה הכספית ושעות התרומה אפשרו חיסון של למעלה משני מיליארד ילדים כנגד שיתוק ילדים. פרויקט זה היווה השראה לארגון הבריאות העולמי אשר בעקבות הצלחת הפרויקט החליט בשנת 1989 לחסל את המחלה עד שנת 2000. כיום משמש ארגון הרוטרי בתור הארגון המרכזי הפועל יחד עם ארגון יוניצ"ף וארגון הבריאות העולמי במטרה זו.
תוכניות הרוטרי > מלגות ותוכניות נוער

אחת התוכניות הידועות של המועדון היא תוכנית חילופי הנוער של הרוטרי שמטרתה לאפשר חילופי תלמידי תיכון ממדינות שונות.
תוכניות הרוטרי > מרכזי השכלה ולימוד

מאז שנת 2002 החלה קרן הרוטרי בשילוב עם אוניברסיטאות ברחבי העולם להקים מרכזים ללימודיים בינלאומיים בנושאי שלום ופתרון סכסוכים. בין האוניברסיטאות אשר לקחו חלק במיזם: האוניברסיטה הנוצרית הבינלאומית (יפן), אוניברסיטת קווינסלנד (אוסטרליה), המכון הפריזאי ללימודים פוליטיים (Institut d'Etudes Politiques de Paris) (צרפת), אוניברסיטת ברדפורד (הממלכה המאוחדת), אוניבסידד דל סלוודור (Universidad del Salvador) (ארגנטינה), אוניברסיטת צפון קרוליינה בצ'אפל היל (University of North Carolina at Chapel Hill), אוניברסיטת דיוק ואוניברסיטת קליפורניה בברקלי שבארצות הברית.
תוכניות הרוטרי > פעילות מקומית

במקביל לפעילות הבינלאומית פועל כל מועדון גם במישור המקומי במטרה לפעול למען הקהילה.
כך למשל פועלים המועדונים המקומיים בישראל לשיקום היערות בצפון הארץ שניזוקו במהלך מלחמת לבנון השנייה.
בתרבות

מועדון הרוטרי מוזכר בסרטו של סטיבן ספילברג תפוס אותי אם תוכל. אביו של גיבור הסרט, פרנק אבגנייל בגילומו של לאונרדו דיקפריו היה חבר המועדון.
הדמות מר אפלס בשיר "Mr. Apples" מהאלבום "Can't Touch Us Now" (אנ') של להקת "מאדנס" האנגלית, הוא ראש של מועדון רוטרי.
חברי מועדון ידועים > חברים של כבוד

בלגיה אלברט הראשון, מלך בלגיה
ארצות הברית ניל ארמסטרונג, אסטרונאוט אמריקאי
בלגיה בודואן הראשון
הולנד ברנרד מליפה ביסטרפלד, נסיך הולנד
ארצות הברית ג'ורג' ווקר בוש, נשיא ארצות הברית
הממלכה המאוחדת וינסטון צ'רצ'יל, ראש ממשלת בריטניה
ארצות הברית קלווין קולידג', נשיא ארצות הברית
ארצות הברית גורדון קופר, אסטרונאוט אמריקאי.
ארצות הברית וולט דיסני, תסריטאי ויזם.
ארצות הברית תומאס אדיסון, ממציא אמריקאי.
הממלכה המאוחדת אדוארד השמיני, הדוכס מווינדזור.
ארצות הברית דווייט אייזנהאואר, נשיא ארצות הברית.
ארצות הברית ג'רלד פורד, נשיא ארצות הברית.
שוודיה המלך קארל השישה עשר, מלך שוודיה
מרוקו חסן השני, מלך מרוקו
נורווגיה תור היירדאל
ניו זילנד סר אדמונד הילרי
ארצות הברית הרברט הובר, נשיא ארצות הברית
ארצות הברית ג'ון פיצג'רלד קנדי, נשיא ארצות הברית.
ארצות הברית לארי קינג
ארצות הברית צ'ארלס לינדברג
ארצות הברית דאגלס מקארתור
הממלכה המאוחדת הנסיך פיליפ, דוכס אדינבורו.
צ'ילה אוגוסטו פינושה, שליט צ'ילה
מונקו הנסיך רנייה השלישי, שליט מונקו
ארצות הברית רונלד ריגן, נשיא ארצות הברית
ארצות הברית הארי טרומן, נשיא ארצות הברית
הממלכה המאוחדת מרגרט תאצ'ר, ראש ממשלת בריטניה
ארצות הברית אלן שפארד, אסטרונאוט אמריקאי
ישראל עמית סבן, מנכ"ל עמותת נוער למען נוער
ארצות הברית וודרו וילסון, נשיא ארצות הברית
חברי מועדון ידועים > חברים בארגון

ארצות הברית מל גיבסון
ארצות הברית פרנק בורמן, אסטרונאוט אמריקאי
ארצות הברית ריצ'רד בירד
ארצות הברית ג'ימי קרטר, נשיא ארצות הברית
הממלכה המאוחדת נוויל צ'מברלין, ראש ממשלת בריטניה
גרמניה תומאס מאן, סופר גרמני
איטליה גוליילמו מרקוני, ממציא איטלקי
צ'כוסלובקיה יאן מסריק, שר החוץ של צ'כוסלובקיה
גרמניה אלברט שווייצר, זוכה פרס נובל לשלום
ארצות הברית ארל וורן, נשיא בית המשפט העליון של ארצות הברית
ארצות הברית אורוויל רייט
ארגון ואדמיניסטרציה

מבחינה אדמיניסטרטיבית פועל המועדון במישור המקומי, במישור המחוזי ובמישור הבינלאומי על מנת לבצע את מטרותיו. המועדונים המקומיים מאמנים (chartered) על ידי הנהלת המועדון הבינלאומי באוונסטון הסמוכה לשיקגו שבמדינת אילינוי שבארצות הברית. 32,000 המועדונים ברחבי העולם מקובצים ל־529 מחוזות ול־34 אזורים.
כל מועדון בוחר את נשיא המועדון לתקופה של שנה אחת מבין חבריו. למועדון אוטונומיה בבחירות פעולותיו, כל עוד אלה אינם סותרים את חוקת המועדון וחוקי המועדון הבינלאומי. בראש כל מועדון מקומי עומד דירקטוריון בו חברים הנשיא, סגן הנשיא, מזכיר המועדון ואוצר המועדון.
נגיד המחוז משמש כנציג המחוז בפני המועדון הבינלאומי ומתאם פעילות המחוז עם מחוזות אחרים בכל העולם. הנגידים נפגשים פעם בשנה בכנס שנערך כל שנה בארץ אחרת.
מדינת ישראל מהווה מחוז אחד.
כ־15 מחוזות יוצרים אזור. בראש כל אזור עומד מנהל האזור המשמש חבר בדירקטוריון הרוטרי הבינלאומי. מנהל האזור נבחר על ידי המועדונים באזור לתקופה של שנתיים.
בראש הארגון הבינלאומי עומד דירקטוריון ובו חברים 17 מנהלי האזורים, נשיא נבחר ונשיא מכהן. כל בעלי התפקידים נבחרים לתקופה של שנה אחת. הדירקטוריון קובע את פעילות הארגון לאותה שנה.
בראש האדמיניסטרציה של הארגון עומד המזכיר הכללי של הארגון ותחתיו 600 עובדים.
רוטרי בישראל

ב־22 בינואר 1929 הוקם המועדון הראשון של רוטרי בארץ ישראל. המועדון הוקם בירושלים, והמועדון המקים היה מועדון קהיר.
הערות שוליים

↑  Mr. Apples‏, Genius, מילות השיר (באנגלית)
| --- | --- |
בקרת זהויות :  NLI: 987007267384305171  BnF: cb11867069k (data)  GND: 1009492-1  ISNI: 0000 0004 0491 2963  LCCN: n80038307  SNAC: w6jq4s93  SUDOC: 034757112  VIAF: 159165695   WorldCat (עם VIAF): 159165695 
הנהלת הרוטרי הבינלאומי, אוונסטון, אילינוי שבארצות הברית.
סמליל האופן הפנימי
סמליל הרוטרקט
סמליל האינטרקט
סמליל פוליו פלוס
סמליל תוכנית חילופי הנוער
דגלי מועדוני רוטרי
הכניסה למועדון רוטרי בירושלים, שנות ה-40 של המאה ה-20
אני בגן החיות

| --- | --- |

 סינגל
 מדינה:  ארצות הברית 
 יצא לאור:  23 באפריל 2005 
 פורמט:  סרטון YouTube 
 שפה:  אנגלית 
 אורך:  19 שנייה 
 הפקה:  ג'אווד כרים 
 
הסרטון "אני בגן החיות"
אני בגן החיות (באנגלית: Me at the zoo) הוא שמו של הסרטון הראשון אשר הועלה לאתר יוטיוב.
הסרטון, שאורכו 18–19 שניות, צולם על ידי יקוב לפיטסקי, אשר כיום עובד כפרופסור להנדסת הסביבה באוניברסיטת טולדו (אנ') ומציג את חברו לספסל הלימודים ואחד ממייסדי יוטיוב, ג'אווד קארים, אשר העלה את הווידאו לאתר ב-23 באפריל 2005 מתוך חשבון שפתח על שמו באותו היום.
בסרטון, אשר צולם בגן החיות של סן דייגו, מצולם קארים כאשר מאחוריו נראים פילי גן החיות. קארים מדבר על חדקם הארוך של הפילים ומציין שזה כל מה שיש לו לומר. זהו הסרטון היחיד שהועלה מערוץ זה, שזכה ל-5.21 מיליון מנויים (נכון לפברואר 2025).
תחילת סרטוני האונליין וההשפעה על יוטיוב

בשנים שקדמו להקמת יוטיוב לא היו אמצעים רבים לשיתוף סרטוני אונליין אחד עם השני. אתרים אחרים כמו וימיו, מטה-קפה או גוגל וידאו נוצרו גם הם כדי לשתף סרטונים עם אחרים, אך יוטיוב הייתה זו שהפכה לפלטפורמה הקהילתית הפופולרית ביותר בעולם לשיתוף סרטונים.
בתחילת שנת 2005, קארים הציע לשותפיו הארלי וצ'ן להקים אתר בו ניתן יהיה להעלות סרטונים ולשתף אותם עם אחרים. בספר המתאר שיטות לשיווק דיגיטלי, הכותב גרג ג'רבו מתאר את יוטיוב כמייצגת סרטונים יומיומיים רגילים בתור "יוצאי דופן". הסרטון "אני בגן החיות" מראה שיוטיוב אינה רק פלטפורמה לפרסום סרטונים, אלא כזו שהופכת את המשתמשים בה להיות השדרנים העתידיים.
ההשראה להקמת האתר נבעה מחוסר היכולת של קארים, אחד ממקימי החברה, למצוא קטעי תיעוד אונליין לאירועי הסופרבול והצונאמי, שהתחרשו בשנת 2004. דבר זה הוביל אותו לרעיון לפתיחת אתר לשיתוף סרטונים. החזון של מקימי האתר היה פשוט, כך לדברי הארלי: "אנו טלוויזית הריאליטי האולטימטיבית, שנותנת לך הצצה לחייהם של אנשים אחרים". האתר נוסד בזמן מהפכה שהפכה את עולם האינטרנט מאחד שמבוסס בעיקר על טקסט, לכזה שמבוסס על חזותיות.
בתחילה המודל העסקי של יוטיוב לא נועד להביא רווח למשתמשים, ויוצרי הסרטונים לא הרוויחו כסף מהעלאת סרטונים לפלטפורמה. הדבר שהביא לפרסום עוד ועוד סרטונים הוא הסיפוק בכך שמשהו שהם יצרו היה יכול להגיע לכל העולם.
נתוני הסרטון

| ערוץ | צפיות | לייקים | דיסלייקים | תגובות |
| --- | --- | --- | --- | --- |
| jawed | 325,102,996 | 16 מיליון | 196 אלף (נכון לאוגוסט 2021) | 11,020,116 (נכון לאוגוסט 2021) |
הערות שוליים

↑  Greg Jarboe, YouTube and video marketing: An hour a day, John Wiley & Sons, 2009
↑  Here's how Janet Jackson's infamous 'nipplegate' inspired the creation of YouTube
↑  Chris Stokel-Walker, YouTubers: How YouTube Shook Up TV and Created a New Generation of Stars Hardcover, Canbury Press, 2019
ערך זה הוא קצרמרבנושא תקשורת. אתם מוזמנים לתרום לוויקיפדיה ו.
קנדיס קמרון בורה

| --- | --- |

 לידה:  7 באפריל 1976 (בת 48) פנורמה סיטי, ארצות הברית 
 שם לידה:  Candace Helaine Cameron 
 מדינה:  ארצות הברית 
 תקופת הפעילות:  מ-1982 
 מקום לימודים:  תיכון צ'טסוורת'  Young Actors Space 
 בן זוג:  ולרי בורה (1996 - היום)
 מספר צאצאים:  3 
 פרסים והוקרה:  1994 Kids' Choice Awards (1994)  Teen Choice Award for Choice TV Actress Comedy (2016)  Teen Choice Award for Choice TV Actress Comedy (2017) 
 https://www.candacecbure.com/
 פרופיל ב-IMDb
 
קנדיס הליין קמרון בורה (באנגלית: Candace Helaine Cameron Bure; נולדה ב-6 באפריל 1976) היא שחקנית אמריקאית וחברת פאנל בתוכנית אירוח. היא ידועה בגילומה של DJ טאנר ב"צער גידול בנות" ובסדרת ההמשך שלה "צער גידול בנות - הדור הבא" ובמספר תפקידים בהפקות מקור של ערוץ הולמרק.
ב-2014, היא הייתה מתחרה בעונה 18 של "רוקדים עם כוכבים", וסיימה במקום השלישי. היא כיכבה גם בתור סאמר ואן הורן ב-"Make It or Break It". מ-2015 עד 2016, היא הייתה מנחה משותפת של תוכנית האירוח בטלוויזיה בשעות היום "The View". בשנת 2022, היא הפכה למנהלת התוכן הראשית של Great American Media.
ראשית חייה

קנדיס קמרון נולדה להורים רוברט וברברה קמרון ב-6 באפריל 1976 בפנורמה סיטי, קליפורניה. אחיה הגדולים של קנדיס הם השחקן קירק קמרון, והאחיות ברידג'ט ומליסה.
קריירה > התחלת הקריירה וצער גידול בנות

קמרון כיכבה בתפקידים בתוכניות כמו "St. Elsewhere" ו"מי הבוס?". בשנת 1985, היא גילמה את ג'ניפר בייטס בפרק של הסיטקום "פאנקי השובבה". בשנת 1987, היה לה תפקיד כאחותו הצעירה של אריק סטולץ בקומדיית הנעורים "משהו נפלא".
בשנת 1987, בגיל 11, קמרון החלה את התפקיד הבולט בקריירה שלה בסיטקום "צער גידול בנות", בתור דונה ג'ו "DJ" טאנר, בתו הבכורה של דני טאנר (בוב סיגט). היא שיחקה בסדרה לאורך שמונה העונות של הסדרה עד לסיומה ב-1995.
ב-1988 הופיעה בסרט העלילתי של טום הנקס וסאלי פילד "פאנץ' ליין".
קמרון אירחה את פרסי בחירת הילדים של ניקלודיאון ב-1990 עם הכוכבים של "צער גידול בנות" דייב קולייר ודייוויד פאוסטינו, ושוב ב -1994 עם ג'ואי לורנס ומארק ויינר .
קריירה > אחרי צער גידול בנות

לאחר שהסדרה הסתיימה ב-1995, בורה הופיעה בסדרות אורח "Cybill" ו"ילד פוגש עולם".
בורה גם הופיעה במספר רב של סרטי NBC שנעשו עבור הטלוויזיה.
לאחר שילדה, בורה לקחה הפסקה מהטלוויזיה והקולנוע כדי להתמקד במשפחתה.
ב-2007 כיכבה בורה בסיטקום "כל כך רייבן". ב-2008 היא שיחקה יחד עם רנדי טראוויס ב- "The Wager" וכיכבה עם טום ארנולד בסרט הטלוויזיה "Moonlight and Mistletoe" עבור ערוץ הולמרק. בורה חזרה לטלוויזיה ב-2009 ולוהקה ל- "Make It or Break It" שהסתיימה ב-2012.
ב-4 במרץ 2014, פורסם כי בורה תתחרה בעונה ה־18 של "רוקדים עם כוכבים" יחד עם מארק באלאס. בני הזוג הגיעו לגמר וסיימו במקום השלישי אחרי מריל דייוויס ואיימי פורדי שלקחו את המקום הראשון והשני, בהתאמה.
בשנת 2015 פורסם כי בורה תחזור על תפקידה כדי ג'יי טאנר בספין-אוף של נטפליקס "צער גידול בנות - הדור הבא", שמה יהיה כעת די ג'יי טאנר - פולר. הצילומים החלו ביולי 2015. הסדרה הסתיימה ב-2 ביוני 2020.
ביולי 2023, שחקנית צער גידול בנות - הדור הבא מיס בני האשימה בעקיפין את בורה בניסיון להסיר את דמותה של בני מהתסריט של התוכנית בשל זהותה הקווירית. בורה הכחישה את הטענות.
קריירה > עבודת בערוץ הולמרק

בורה שיחקה בלמעלה מ-20 סרטים של ערוץ הולמרק, כולל ה-"Switched for Christmas" משנת 2017, וכדמות הראשית אורורה טיגרדן בסדרת סרטי "אורורה טיגרדן" שכללה 18 סרטים. בורה שימשה כמארחת של טקס פרסי Movieguide השנתי ה-26 עבור הרשת ב-8 בפברואר 2019, יחד עם בתה נטשה.
קריירה > Great American Media

באפריל 2022, פורסם כי בורה תיקח תפקיד בכיר בחברת GAC Media - חברה בראשות ראש ערוץ הולמרק לשעבר ביל אבוט - כדי לפתח, להפיק ולככב בקומדיה רומנטית מקורית ובסרטי חג וסדרות עבור GAC Family (כיום Great American Family) ו-GAC Living. בורה הפכה למנהלת התוכן הראשית של החברה.
קריירה > ספרים

קמרון בורה כתבה ארבעה ספרים: ספרה מ-2011 Reshaping It All: Motivation for Physical and Spiritual Fitness היה רב מכר של הניו יורק טיימס.
בראיון בספטמבר 2015 חשפה בורה שספרה- Dancing Through Life חושף יותר בעיות אישיות משני ספריה הראשונים. בראיון באפריל 2018, בורה שיתפה כי הספר Kind Is the New Classy עוסק ברעיון להישאר מרוכז ולתרגל אדיבות כלפי אחרים.
חיים אישיים

בורה התחתנה עם שחקן ההוקי הרוסי ב-NHL ולרי בורה ב-22 ביוני 1996.  הם הכירו במשחק הוקי צדקה דרך השחקן דייב קולייר. יש להם בת ושני בנים. בתם נטשה התמודדה בעונה 11 של The Voice בגיל 18 וגילמה את הגרסה הצעירה של הדמות הראשית של אמה בתעלומה האחרונה של אורורה טיגרדן. גיסה של קמרון הוא פאבל בורה.
בורה היא שמרנית  רפובליקנית. היא התנצרה בגיל 12 והיא מייחסת את אמונתה לכוח המאחד את נישואיה. היא חשפה שהיא סבלה מבולימיה נרבוזה בשנות העשרים המוקדמות לחייה.
בורה היא מאוד פרו-לייף. בוויכוח ב-2016 עם וופי גולדברג, שהיא פרו צ'ויס ציינה בורה: "לילד אין קול. מישהו צריך להיות הקול עבורו".
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 1987 | משהוא נפלא | סינדי נלסון |  |
| 1988 | פאנץ' ליין | קארי |  |
| 1995 | Monster Mash | מרי |  |
| 1996 | No One Would Tell | סטייסי קולינס |  |
| 2001 | The Krew | צ'יף קארלס |  |
| 2007 | The Wager | קסנדרה |  |
| 2015 | אמונת אבותינו | סינתיה |  |
| 2018 | F.R.E.D.I | פרדי | תפקיד קולי |
| 2024 | מוזיקה מהנשמה | קיי אולברייט |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 1982–1984 | St. Elsewhere | מייגן ווייט | תפקיד חוזר, 5 פרקים |
| 1984 | T. J. Hooker | טינה. | פרק: "ההודאה" |
| 1985 | פאנקי השובבה | ג'ולי וויטני / ג'ניפר באטס | פרק: "חלב טוב לגוף" |
| 1986, 1987 | עולמו המופלא של דיסני | ג'ולי / סמנתה | פרקים: "מרגלים קטנים", "גודל" |
| 1987 | מי הבוס? | מונה הצעירה | פרק: "מונה" |
| 1987 | Growing Pains | ג'ניפר "ג'ני" פוסטר | פרק: "הפרדה הארוכה" |
| 1987–1995 | צער גידול בנות | די ג'יי טאנר | תפקיד ראשי |
| 1988 | I Saw What You Did | ג'וליה פילדינג | סרט טלוויזיה |
| 1988 | Growing Pains | ג'ני פוסטר | פרק: "טיפש לאהבה" |
| 1990 | מועדון מיקי מאוס | די ג'יי טאנר | פרק: "יום האורחים" |
| 1990 | Camp Cucamonga | אמבר לואיס | סרט טלוויזיה |
| 1991 | Nickelodeon Gets Real Mature | היא עצמה | טלוויזיה טייס |
| 1995 | Sharon's Secret | שרון הרטלי | סרט טלוויזיה |
| 1995 | Visitors of the Night | קייטי אנגלית | סרט טלוויזיה |
| 1996 | Cybill | חנה | פרק: "כשאתה חם, אתה חם" |
| 1996 | No One Would Tell | סטייסי קולינס | סרט טלוויזיה |
| 1996 | Kidz in the Wood | דונה. | סרט טלוויזיה |
| 1996 | She Cried No | מליסה קונל | סרט טלוויזיה |
| 1997 | NightScream | דרו סאמרס / לורה פיירגייט | סרט טלוויזיה |
| 1997 | ילד פוגש עולם | מילי | פרק: "The Witches of Pennbrook" |
| 2001 | Twice in a Lifetime | רוז האתוואי | פרק: "הירח מעל הארלם" |
| 2007 | כל כך רייבן | קורטני דיארבורן | פרק: "חיות המחמד של המורה" |
| 2008 | Moonlight and Mistletoe | הולי | סרט טלוויזיה |
| 2009–2012 | Make It or Break It | סאמר ואן הורן | תפקיד ראשי |
| 2011 | Truth Be Told | אנני מורגן | סרט טלוויזיה |
| 2011 | Can't Get Arrested | קנדס | פרק: "בית הכאב" |
| 2011 | הלב של חג המולד | מייגן וולש | סרט טלוויזיה |
| 2012 | Puppy Love | מייגן | סרט טלוויזיה |
| 2013 | Finding Normal | ד"ר אליזבת "ליסה" לילנד | סרט טלוויזיה |
| 2013 | Let It Snow | סטפני בוק | סרט טלוויזיה |
| 2014 | Christmas Under Wraps | ד"ר לורן ברונל | סרט טלוויזיה |
| 2014 | The Neighbors | בלה בור | פרק: "הנה הולך כובע השכנים" |
| 2014 | רוקדים עם כוכבים | עצמה | מתחרה; פיינליסטית בעונה 18 |
| 2015–2022 | תעלומות אורורה טיגרדן | אורורה טיגרדן | תפקיד ראשי; 18 סרטים |
| 2015 | Just The Way You Are | ג'ני וריץ | סרט טלוויזיה |
| 2015 | A Christmas Detour | פייג סאמרלינד | סרט טלוויזיה |
| 2015–2016 | The View | עצמה | מארחת |
| 2016 | Journey Back to Christmas | האנה נורס | סרט טלוויזיה |
| 2016–2020 | צער גידול בנות - הדור הבא | די ג'יי טאנר-פולר | תפקיד ראשי; גם במאית (3 פרקים) |
| 2017 | Switched For Christmas | קייט/כריס | סרט טלוויזיה |
| 2018 | A Shoe Addict's Christmas | נואל קארפנטר | סרט טלוויזיה |
| 2019 | Christmas Town | לורן גבריאל | סרט טלוויזיה |
| 2020 | Nickelodeon's Unfiltered | עצמה | פרק: "זומבים אוכלים יוניקורנים!" |
| 2020 | If I Only Had Christmas | דארסי | סרט טלוויזיה |
| 2021 | The Christmas Contest | לרה | סרט טלוויזיה |
| 2022 | A Christmas... Present | מגי לארסון | סרט טלוויזיה |
| 2022 | Christmas on Candy Cane Lane |  | מפיקה, סרט טלוויזיה |
| 2022 | Reindeer in Here | פקי (קול) | תוכנית טלוויזיה מיוחדת |
| 2023 | My Christmas Hero | ניקול רמזי | סרט טלוויזיה |
| 2024 | Just in Time |  | מפיקה; סרט טלוויזיה |
פילמוגרפיה > קליפים

Joy" (2018)" מאת For King & Country, בתור מגישת חדשות
פרסים ומועמדויות

| שנה | פרס | קטגוריה | יצירה מועמדת | תוצאה |
| --- | --- | --- | --- | --- |
| 1988 | פרס האומן הצעיר | אנסמבל שחקנים/שחקניות צעירים מצטיינים בטלוויזיה או בסרט קולנוע | "מרגלים קטנים" מתוך עולמו המופלא של דיסני (יחד עם הצוות) | מועמדות |
| 1988 | פרס האומן הצעיר | השחקנית האורחת הצעירה הטובה ביותר בסדרה קומית בטלוויזיה | Growing Pains | מועמדות |
| 1989 | פרס האומן הצעיר | השחקנית האורחת הצעירה הטובה ביותר בסדרה קומית בטלוויזיה | צער גידול בנות | מועמדות |
| 1990 | פרס האומן הצעיר | השחקנית הצעירה הטובה ביותר בסדרת טלוויזיה | צער גידול בנות | מועמדות |
| 1991 | פרס האומן הצעיר | השחקנית הצעירה הטובה ביותר בסדרת טלוויזיה | צער גידול בנות | מועמדות |
| 1992 | פרס האומן הצעיר | השחקנית הצעירה הטובה ביותר בסדרת טלוויזיה | צער גידול בנות | מועמדות |
| 1993 | פרס האומן הצעיר | השחקנית הצעירה הטובה ביותר בסדרת טלוויזיה | צער גידול בנות | מועמדות |
| 1994 | פרסי בחירת הילדים של ניקלודיאון | שחקנית טלוויזיה אהובה | צער גידול בנות | זכייה |
| 2016 | פרסי אמי לבידור בשעות היום | מנחים מצטיינים בתוכנית אירוח בידורית (יחד עם: ג'וי בהר, מישל קולינס, פאולה פאריס, וופי גולדברג, רוזי פרז, רייבן סימון וניקול וואלאש) | The View | מועמדות |
| 2016 | פרסי בחירת הנוער | בחירת הנוער בשחקנית בקומדיה | צער גידול בנות - הדור הבא | זכייה |
| 2016 | פרסי בחירת הנוער | פרסי בחירת הנוער 2016 (עם ג'ודי סויטין & אנדרה ברבר) | צער גידול בנות - הדור הבא | מועמדות |
| 2017 | פרסי אמי לבידור בשעות היום | מנחים מצטיינים בתוכנית אירוח בידורית (יחד עם: ג'וי בהר, ג'דדיה בילה, פאולה פאריס, וופי גולדברג, שרה היינז, סאני הוסטין ורייבן סימון) | The View | מועמדות |
| 2017 | פרסי בחירת הנוער | בחירת שחקנית טלוויזיה קומית | צער גידול בנות - הדור הבא | זכייה |
| 2018 | פרסי בחירת הילדים של ניקלודיאון | שחקנית טלוויזיה אהובה | צער גידול בנות - הדור הבא | מועמדות |
| 2019 | פרסי בחירת הילדים של ניקלודיאון | שחקנית טלוויזיה אהובה | צער גידול בנות - הדור הבא | מועמדות |
| 2019 | פרסי בחירת הנוער 2019 | בחירת שחקנית טלוויזיה קומית | צער גידול בנות - הדור הבא | מועמדות |
| 2020 | פרסי בחירת הילדים של ניקלודיאון | שחקנית טלוויזיה אהובה | צער גידול בנות - הדור הבא | מועמדות |
| 2021 | פרסי בחירת הילדים של ניקלודיאון | שחקנית טלוויזיה אהובה | צער גידול בנות - הדור הבא | מועמדות |
ספריה

Reshaping It All: Motivation for Physical and Spiritual Fitness (מסת"ב 1433669730), פורסם בינואר 2011.
Balancing It All: My Story of Juggling Priorities and Purpose (מסת"ב 1433681846), פורסם בינואר 2014.
Dancing Through Life: Steps of Courage and Conviction (מסת"ב 1433686945), פורסם באוגוסט 2015.
Kind Is the New Classy: The Power of Living Graciously (מסת"ב 0310350026), פורסם באפריל 2018.
פרנסיס דרייק

| --- | --- |

דיוקן של פרנסיס דרייק על ידי ניקולס היליארד
 לידה:  1540 לערך טביסטוק, דבון
 פטירה:  28 בינואר 1596 (בגיל 56 בערך) בים, סמוך לחופי פנמה
 לאום:  אנגלי
 בן או בת זוג:  Mary Newman (1569–1582) Elizabeth Sydenham (1585–1596) 
 תקופת הפעילות:  1563–1596 (כ־33 שנים)
 פרסים והוקרה:  Knight Bachelor 
 חתימה:   
 
סר פרנסיס דרייק (באנגלית: Francis Drake; ‏1540 לערך – 28 בינואר 1596) היה מגלה ארצות, פריבטיר ויורד ים אנגלי בן התקופה האליזבתנית. האדם השני שהפליג מסביב לעולם, האנגלי הראשון, הקברניט הראשון, והראשון שעשה זאת שלא בשירות הכתר הספרדי. כמו כן היה סגן מפקד הצי האנגלי שהביס את הארמדה הספרדית ב-1588.
ביוגרפיה > ילדותו

דרייק נולד בטביסטוק שבדבון לאב שהיה איכר פרוטסטנטי. פרנסיס היה השני מבין שנים עשר ילדים במשפחה לכן לא זכה לרשת את החווה של אביו והיה צריך למצוא את פרנסתו בכוחות עצמו.
ב-1549 עברה המשפחה לקנט שבדרום מזרח אנגליה לחופי תעלת למאנש בעקבות מהפכה שהשליטה מחדש באופן זמני את הקתוליות בממלכה.
דרייק הצעיר החל את קריירת הימאות שלו בסביבות גיל 13 על ספינות מטען בים הצפוני. בגיל 20 כבר היה לרב חובל של אונייתו לאחר מות מפקדו.
ביוגרפיה > מסעותיו לעולם החדש

ב-1563 הצטרף דרייק למשלחת בראשות בן דודו מדרגה שנייה ג'ון הוקינז מפלימות, משלחת מסחרית שמטרתה הייתה להשתלט על נתח מסחר העבדים האטלנטי, שהיה עד אז בשליטתן המוחלטת של המעצמות הימיות הגדולות – ספרד ופורטוגל. פעמיים הצליחו האנגלים להשלים את המסע ולחזור עם זהב וכסף שקיבלו מהמושבות הספרדיות בעולם החדש תמורת עבדים שחטפו או קנו באפריקה, כשהם גורפים רווחי עתק. אך המסע השלישי ב-1568 הסתיים בהתקפת פתע ספרדית בסן חואן דה אולואה שעלתה לאנגלים ברוב ספינותיהם וסחורתם. דרייק, שכמעט נהרג בקרב, היה לאויב מושבע של הספרדים מכאן ואילך.
למרות הכישלון בסן חואן דה אולואה דרייק שב לאמריקה הספרדית וב-1573 הצליח ללכוד (באזור פנמה של ימינו) את צי האוצר הספרדי ולחזור לממלכת אנגליה עם זהב ספרדי רב, תוך שהשאיר כמויות גדולות של כסף מאחור בגלל מגבלות המשקל של ספינותיו. במהלך שהותו בפנמה, בתצפית מצמרת עץ גבוה, היה דרייק האנגלי הראשון שראה את האוקיינוס השקט. בין התומכים במסעותיו היה סר פרנסיס וולסינגהם.